Winter-kerrie | Dion se gedagtes
« "To love, honor and cherish"
Oktober 13, 2010 deur Dion
Die dag is grys.
Oktober is veronderstel om lente te wees, maar winter het steeds meedoënlose kloue in diè maand – die koue van drie dae se motreën het tot in die vloer ingetrek, of so kla my enkels en weermag-knieë… Buite huil 'n spookwind om die geute en Moeder Natuur se trane drup-drup teneergedruk van die kosyne. Dis 'n dag gemaak vir vroetel onder komberse se snoesigheid, kelkiewyn en… Kerrie! Daar is min kulinêre brousels wat die hart en siel (en maag!) weer so opkikker en ontdooi op sò dag soos 'n geurige rooi kerrie. Vir my eie resep maak jy so:
1.5kg skaap skenkels, of ribbetjie, of 1kg bees kortrib en 500g vark skenkels gemeng.
Drie uie, gehalfeer en skyfies gesny.
'n Strooi van origanum en soet-basil.
1 Blik tamatie- en uiesmoor, of 8 tamaties klein opgesny.
1 Blikkie tamatie pasta.
2 eetlepels lekker sterk skaap-masala.
2 teelepels borrie.
2 teelepels dhania-poeier.
2 teelepels jeera-poeier.
2 teelepels garam-masala.
2 teelepels knoffel, fyngekap.
2 lourierblare, 1 eetlepel somph en twee kaneel-stokkies.
1 teelepel fyn vars gemmer.
6 aartappels, geskil en in growwe bloke gesny.
1½ koppie groot wit nier-bone, vir 1 uur gekook tot lekker uitgeswel en dan afgespoel.
Woestersous en tamatiesous.
1 koppie rys gemeng met ½-koppie sop-mengsel bestaande uit lensies, koring en "barley". Mens koop gedroog in pakkies, lekker goedkoop.
1 pakkie kits-sop van jou eie keuse.
Dis 'n redelike hoeveelheid, so kies maar 'n bietjie groter pot vir die een. Kerf eers die uie in halwe ringe, gooi so twee eetlepels olie by en braai eers saam met die knoffel, lourierblare, somph en kaneelstokkies. Strooi liggies met die origanum en soet-basil. Ek is nie gaande oor al daardie bome, takke en klippe wat gewoonlik by kerries gaan nie – as jy hulle wil gebruik, sit dit verkieslik in 'n kaasdoek-sakkie en dan kan jy dit agterna verwyder sonder om bitter kou-verrassings na te laat in die kos.
So halfpad na effe bruin, voeg die skaap-masala en borrie by en braai verder tot effe bruin. Moenie die uie braai tot hulle deurskynend en pap is nie. Voeg die vleis by, bruin effe en voeg Woestersous (skud die bottel so 8 keer in die pot uit) en tamatiesous (so kwart-koppie, en ordentlike dik tamatiesous, nie die dun warmbrak-goed nie) by, braai tot effe dik, gooi die gemmer in, strooi die dhania oor, voeg die blikkies tamatie- en uiesmoor en die tamatiepasta by, meng in en voeg genoeg water by om net-net die vleis te bedek. Kook dit op lae hitte vir 1 uur terwyl jy kort-kort roer vir vasbrand. Voeg sout na smaak by – eerder te min; mens kan mos sout op jou bord byvoeg.
Na die eerste uur, strooi die jeera oor, voeg die bone by en kook 'n verdure uur. Pasop vir nog water byvoeg – die mengsel moet nie waterig wees nie. Toets of die vleis al lekker sag begin raak.
Voeg nou die aartappels by en laat nog so halfuur kook totdat die aartappels se gesnyde hoekies begin ronderig raak – op die stadium begin die aartappel ook om die hele mengsel so bietjie dikker te maak. Strooi nou die garam-masala oor en dan kan jy maar die hitte afskakel.
O ja, die pakkie kits-sop: kook die ketel en maak vir jou 'n koppie sop, want jy gaan die kerrie eers môre kan eet. Ga, het jy nie geweet dat kerrie oornag in die yskas moet deurbring en eers die volgende dag geëet moet word nie? Nou weet jy… Die volgende dag, sit jou rys op – jy kan selfs lekker geel-rys ook maak as dit jou eerder sou pas, verhit die kerrie en dien op, gestrooi met 'n mengsel van gerasperde wortel, opgekapte tamatie en uie in 'n knertsie asyn en 'n paar snye piesang langsaan. Ek sit juis nou hier by die werk en smul terwyl die ander manne se monde water – ai, jammer om van hulle stront te hoor…
Posted in Daaglikse doen en late | 9 Kommentaar
op Oktober 13, 2010 at 4:02 nm | Antwoord Twilight
Nee, siesa! Eers die VOLGENDE dag eet? My geduld sal op wees en die kerrie ook. Opgeproe. Klink in elk geval vreeslik lekker.
op Oktober 14, 2010 at 8:38 vm | Antwoord Dion
😆 Ek stem – ek beveel eers die volgende dag aan, maar wie gaan nou kan wag? Dieselfde gebeur as ek uit op see was en 'n groot bak kerrievis gemaak het – lank voordat die kerrie goed "getrek" het, is die bak al leeg…
op Oktober 14, 2010 at 9:05 vm | Antwoord Sonlig
Hier by ons het die dag ook maar trietsig begin. En dié weer maak mens net lus. Vir VREET!
op Oktober 14, 2010 at 11:35 vm | Antwoord Dion
Nou maar kom ons vreet! Ons kan anderdag weer "diet"!
op Oktober 15, 2010 at 8:27 vm Dion
Gits, dit rym nogal… vreet, dieet – I'm a poet and I'm not aware of it… erm… don't know it!
op Oktober 14, 2010 at 1:12 nm | Antwoord meermin
Sjoe Dion dit klink lekker is hoeka vandag hier toegetrek, as dit maar net 'n slag goed wil reën, ons het dit so nodig!! Die laaste paar dae, sedert Saterdag was dit vrek warm hier in Pta. Kompleet gevoel of die son stil staan hier in Pta!! 😯
Lekker middag vir julle. 😉
op Oktober 15, 2010 at 8:25 vm | Antwoord Dion
Dit reën nog hierdie hele week aanmekaar hier! Gister het ons sulke horisontale vlae gehad – die oostewind het byna stormsterkte opgekom en besluit om met die nattigheid saam te sweer sodat my Volla gistermiddag glad nie aan die gang wou kom nie. Sy moes die nag hier by die werk deurbring. Gelukkig was niks afgesteel vanoggend nie en sy het al stotterend weer aan die lewe gekom toe ek die sleutel draai. Volla siekte! Als is nou papnat hier en jy kan omtrent my groentetuin hoor groei – ek het gister 'n hele koekblik vol tamaties uitgehaal en daar is nog meer aan die kom! Ek hoop julle kry gou bietjie lafenis daar bo.
op Oktober 14, 2010 at 1:14 nm | Antwoord meermin
🙄 dhania-poeier ken nie van die goede nie 🙄
😯 jeera-poeier wat is dit ❓
🙄 😯 garam-masala 😳 ook nie dit nie ❓
op Oktober 15, 2010 at 8:20 vm | Antwoord Dion
Die speserye klink vreemd, maar jy sal hulle tussen die kerrie-poeiers kry. Ek het altyd gedink dat gewone kerrie-poeier of masala genoeg is om kerrie te maak, maar glo my, dhania, jeera en garam masala maak beslis die verskil.